《励志二首 其一》
宋代·郑思肖

炎正遭中微，冠屦纷倒置。四壁皆楚歌，獯鬻何凶炽。

万命堕荆棘，身与豺狼值。攒眼刺荼毒，地无隙可避。

君子饿欲死，为时所唾詈。白昼行梦中，更相问憔悴。

我蛰茅茨下，有生痛自愧。寒灯吊老影，恻恻不遑寐。

忧抑并填膺，反覆论此事。嗣君尚幼冲，厉阶谁所致。

权奸弄破国，珠玉乱走地。曾谓顷刻间，一蹶失神器。

风沙犯天颜，生死一叶寄。势去若瓦解，哀告不可譬。

太庙枥胡马，太学巢胡吏。殿阁奏秋凉，群群走魈魅。

凄风吹宫花，春不肯明媚。哀笛破深愁，满目新亭泪。

我朝圣明君，一一皆善治。涵育三百年，岂无忠义士。

我读我父书，颇曾识大义。无以死恐我，死亦心不二。

残生齧胆檗，气怒频裂眦。或时坐如死，突眼噤相视。

先王泽未泯，中兴断可冀。仰呼吁不平，挺身摅大志。

四方皆风动，德化成渐被。春秋生杀权，华夷有定位。

后有董狐笔，当严于载记。爰以明人伦，永使勿颠坠。

作者简介：郑思肖（1241～1318）宋末诗人、画家，连江（今属福建）人。原名不详，宋亡后改名思肖，因肖是宋朝国姓赵的组成部分。字忆翁，表示不忘故国；号所南，日常坐卧，要向南背北。亦自称菊山后人、景定诗人、三外野人、三外老夫等。曾以太学上舍生应博学鸿词试。元军南侵时，曾向朝廷献抵御之策，未被采纳。后客居吴下，寄食报国寺。郑思肖擅长作墨兰，花叶萧疏而不画根土，意寓宋土地已被掠夺。有诗集《心史》、《郑所南先生文集》、《所南翁一百二十图诗集》等。